Raul Malmstein  Aitäh küsimuse eest! Ma  osaliselt vastasin sellele küsimusele ka oma ettekandes, kui ma viitasin meie uuele juhendile, mis puudutab vastutustundlikku laenamist, mis oluliselt selgemini sisustab krediidiasutuste seaduse ühte punkti, mis räägib vastutustundlikust laenamisest. Ja millist informatsiooni, millisel kujul ja milliste hoiatustega peaks pank oma tulevasele kliendile esitama ja kuivõrd põhjalikult ta koos kliendiga peaks analüüsima ka kliendi võimalikku maksevõimet, et toime tulla ka siis võimalike elumuutuste, sündmuste tõttu,  on see siis töökoha kaotus, mis iganes, et laenukoormus oleks võimalik ühel või teisel moel ka siis ära kanda, kui sellised negatiivsed sündmused peaksid aset leidma. Nii et selles mõttes kindlasti me oleme natukene rohkem valmis. Teistpidi on ikkagi küsimus ka selles, millele viitas ka see läbiviidud OSCD uuring, et inimeste teadmised finantsküsimustest on jätkuvalt väga madalad ja me peame äärmiselt oluliseks, et riiklik finantskirjaoskuse strateegia niipea kui võimalik vastu võetakse, et paremini  koordineerida juba neid tegevusi, mida täna küll igapäevaselt teeb nii Finantsinspektsioon, teevad börs, nii turuosalised ise kui võib-olla ka mingil määral teised riigiasutused, et see tegevus oleks rohkem koordineeritud ja süstematiseeritud. Ma arvan, et siin on hästi pikk tee käia ja väga palju veel teha. Aitäh!